বর্ষার মৌসুমী বায়ুর প্রভাবে ঘনঘোর মেঘমালা বাংলাদেশের ওপর জেঁকে বসেছে। গত সপ্তাহে উত্তর বঙ্গোপসাগর হতে পরে ভারতে কেটে যাওয়া মৌসুমী নিম্নচাপটি বদলে দিয়েছে আবহাওয়া। শ্রাবণের প্রথম সপ্তাহ পেরিয়েই শুরু হওয়া দেশজুড়ে বৃষ্টিপাত আরও তিন দিন অব্যাহত থাকতে পারে এমনটি গতকাল (বুধবার) আবহাওয়া পূর্বাভাসে জানা গেছে। দেশের অনেক জেলায় ভারী থেকে অতি ভারী বর্ষণ হচ্ছে। বর্ষার অসময়ে বিগত কয়েক সপ্তাহ ধরে চলে আসা অসহনীয় ভ্যাপসা গরম ও অনাবৃষ্টিতে অস্বাভাবিক খরার দহন কেটে গিয়ে প্রত্যাশিত বর্ষণে প্লাবিত হচ্ছে নদ-নদী, খাল-বিল, হাওড়-বাওড়, পুকুর-দীঘি, জলাশয় এমনকি গ্রাম জনপদ।